سجل موقع “وورلد ميتر” المختص فالإحصاءات، واللي مكلف برصد آخر المعطيات بخصوص الحالة الوبائية ديال فيروس كورونا المستجد عبر العالم، ارتفاع ملحوظ فنسبة الإصابات والوفيات وحالات الشفاء بالفيروس. فالعالم كلو، واستنادا لآخر الإحصاءات اللي تعلن عليها لبارح كاينة 2 مليون و181 ألف و308 إصابة، من ضمنها 145 ألف و470 حالة وفاة، و547 ألف و69 حالة شفاء. أرقام مثيرة دالإصابات والوفيات ميريكان مازالة متصدرة اللائحة فعدد الإصابات، وفايتة الدول الأخرى اللي موراها بأكثر من 500 ألف إصابة، غير فهذ 24 ساعة اللخرا سجلات ميريكان 29 ألف و567 إصابة جديدة، باش يوصل الطوطال دالإصابات ل677 ألف و570. ميريكان كذلك حققات أعلى نسبة دالوفيات فهذ 24 اللخرة وحتى فالطوطال، ميريكان سجلا بألفين و174 وفاة بالفيروس، وفالطوطال عندها 57 ألف و508. فرانسا واخا جايا هي الرابعة، من بعد سبانيا وإيطاليا، كاتبان بللي غادية بواحد السرعة كبيرة وتقدر تفوتهم بجوج، 17 لألف و164 هو عدد الإصابات اللي سجلات غير اليوم، باش يوصل عدد المصابين عندها فالطوطال ل165 ألف و27، وتقرب بهذ الرقم للطاليان اللي عندهى 168 ألف و941 إصابة. ثاني أعلى معدل ديال الوفيات اللي تحقق فهذ 24 ساعة سجلاتو بريطانيا اللي كتجي فالمركز السادس ب103 ألف 93 إصابة، سجلات فالوفيات 861 وفاة، وباش يولي العدد الإجمالي للوفيات عندها هو 13 لألف و729 وفاة. الشينوا، اللي جا منها الفيروس وكانت فالسابق بؤرة ليه، واللي هبطات للمركز السابع عالميا، فهذ 24 ساعة اللخرة سجلات غير 46 إصابة، باش يوصل عدد الإصابات عندها فالطوطال ل82 ألف و341، أما فالوفيات فماتسل عندها والو، وبقى العدد هو 3 آلاف و342. دول مسجلة أعلى نسب الشفاء ولدفع التشاؤم، دارت “كود” قراءة فالأرقام المتعلقة بأعلى معدلات الشفاء اللي حققوها الدول اللي عندهم إصابات كبيرة، وفهذشي كاتجي الشينوا فالمركز الأول ب77 ألف و892، وبالتالي كيبقى ليها غير ألف و107 ديال المصابين فالمستشفيات. وكتتبع الشينوا فأعداد الشفاء ألمانيا، اللي كتحتل المركز الخامس فالترتيب، واللي عندها 77 ألف حالة شفاء، وبالتالي كيبقاو 56 ألف 646 حالة فالمستشفيات، من أصل 137 ألف و698 إصابة وفالمرتبة الثالثة، كاتجي سبانيا ب74 ألف و797 حالة شفاء، باش يبقاو ليها 90 ألف و836 كيتعالجو، من أصل 184 ألف و948 حالة فالطوطال. 
حصيلة كورونا فالعالم: ميريكان سجلات للمرة الثانية ألفين حالة وفاة ف24 ساعة.. والإصابات ففرانسا رتافعو بزاف وفالشينوا بقاو غير ألف كيتعالجو